กรุงเทพมหานคร

"กรุงเทพ" เปลี่ยนทางมาที่นี่ สำหรับความหมายอื่น ดูที่ กรุงเทพ (แก้ความกำกวม)
| กรุงเทพมหานคร บางกอก |
| --- | --- |
เมืองหลวงและองค์กรปกครองส่วนท้องถิ่นรูปแบบพิเศษ
บนลงล่างและซ้ายไปขวา: วัดเบญจมบพิตรดุสิตวนาราม, แม่น้ำเจ้าพระยาช่วงเขตคลองสานและเขตบางรัก, พระที่นั่งจักรีมหาปราสาท พระบรมมหาราชวัง, เสาชิงช้า, ถนนอโศกมนตรีในเขตวัฒนา, อนุสาวรีย์ประชาธิปไตย และ วัดอรุณราชวรารามยามค่ำคืน
   ธง ตรา
คำขวัญ: กรุงเทพฯ ดุจเทพสร้าง   เมืองศูนย์กลางการปกครอง   วัดวังงามเรืองรอง   เมืองหลวงของประเทศไทย
แผนที่ประเทศไทยเน้นกรุงเทพมหานคร
พิกัด: 13°45′09″N 100°29′39″E﻿ / ﻿13.75250°N 100.49417°E﻿ / 13.75250; 100.49417
ประเทศ:  ไทย
ภูมิภาค: ภาคกลาง
ก่อตั้ง: 21 เมษายน พ.ศ. 2325; 242 ปีก่อน (2325-04-21)
ยกเป็นจังหวัด: พ.ศ. 2408; 160 ปีที่แล้ว (2408) (เทศบาลนครหลวงกรุงเทพมหานคร) พ.ศ. 2528; 40 ปีที่แล้ว (2528) (องค์กรปกครองส่วนท้องถิ่นรูปแบบพิเศษ)
จัดระเบียบเป็นนคร: 14 ธันวาคม พ.ศ. 2515; 52 ปีก่อน (2515-12-14)
ผู้ก่อตั้ง: พระบาทสมเด็จพระพุทธยอดฟ้าจุฬาโลกมหาราช
ศาลาว่าการ: ศาลาว่าการกรุงเทพมหานคร แห่งที่1 (เสาชิงช้า) เลขที่ 173 ถนนดินสอ แขวงเสาชิงช้า เขตพระนคร กรุงเทพมหานคร 10200 ศาลาว่าการกรุงเทพมหานคร แห่งที่2 (ดินแดง) ถนนมิตรไมตรี แขวงดินแดง เขตดินแดง กรุงเทพมหานคร 10400
การปกครอง
 • องค์กร: กรุงเทพมหานคร
 • ผู้ว่าราชการ: รศ.ชัชชาติ สิทธิพันธุ์
 • ปลัด: พญ.วันทนีย์ วัฒนะ
พื้นที่
 • เมืองหลวงและองค์กรปกครองส่วนท้องถิ่นรูปแบบพิเศษ: 1,568.737 ตร.กม. (605.693 ตร.ไมล์)
 • รวมปริมณฑล: 7,761.6 ตร.กม. (2,996.8 ตร.ไมล์)
ประชากร (พ.ศ. 2566)
 • เมืองหลวงและองค์กรปกครองส่วนท้องถิ่นรูปแบบพิเศษ: 10,820,921  ประชากรกรุงเทพอย่างเดียว 5,471,588 คน
 • รวมปริมณฑล: 15,624,700 คน
 • ความหนาแน่นรวมปริมณฑล: 2,000 คน/ตร.กม. (5,200 คน/ตร.ไมล์)
ดัชนีการพัฒนามนุษย์
 • HDI (พ.ศ. 2562): 0.814 (สูงมาก) 
เขตเวลา: UTC+7 (ไทย)
รหัสไปรษณีย์: 10###
รหัสพื้นที่: 02
เว็บไซต์: main.bangkok.go.th
 ส่วนหนึ่งของสารานุกรมประเทศไทย
กรุงเทพมหานคร เรียกโดยย่ออีกอย่างว่า กรุงเทพฯ เป็นเมืองหลวง นครและมหานครที่มีประชากรมากที่สุดของประเทศไทย เป็นศูนย์กลางการปกครอง การศึกษา การคมนาคมขนส่ง การเงินการธนาคาร การพาณิชย์ การสื่อสาร และความเจริญของประเทศ ตั้งอยู่บนสามเหลี่ยมปากแม่น้ำเจ้าพระยา มีแม่น้ำเจ้าพระยาไหลผ่านและแบ่งเมืองออกเป็น 2 ฝั่ง คือ ฝั่งพระนครและฝั่งธนบุรี กรุงเทพมหานครมีพื้นที่ทั้งหมด 1,568.737 ตร.กม. มีประชากรราว 10 ล้านคน (พ.ศ. 2567) ซึ่งคิดเป็นสัดส่วนถึง 13% ของประชากรในประเทศไทย และหากนับรวมประชากรทั้งหมดในเขตปริมณฑลจะมีจำนวนถึง 17 ล้านคน ด้วยเหตุนี้กรุงเทพมหานครจึงมีสถานะเป็นเมกะซิตีและเอกนคร
กรุงเทพมหานครเป็นองค์กรปกครองส่วนท้องถิ่นรูปแบบพิเศษของประเทศไทย มิได้มีสถานะเป็นจังหวัด คำว่า "กรุงเทพมหานคร" นั้นยังใช้เรียกองค์กรปกครองส่วนท้องถิ่นของกรุงเทพมหานครอีกด้วย มีโครงสร้างประกอบด้วยสภากรุงเทพมหานครและผู้ว่าราชการกรุงเทพมหานคร กรุงเทพมหานครมีการเลือกตั้งผู้บริหารท้องถิ่นโดยตรง
ในสมัยกรุงศรีอยุธยา กรุงเทพมหานครยังเป็นเพียงสถานีการค้าขนาดเล็กอยู่ที่ปากแม่น้ำเจ้าพระยา ต่อมามีขนาดเพิ่มขึ้นและเป็นที่ตั้งของเมืองหลวงสองแห่งคือ กรุงธนบุรี ใน พ.ศ. 2311 และกรุงรัตนโกสินทร์ใน พ.ศ. 2325 กรุงเทพมหานครเป็นหัวใจของการทำให้ประเทศสยามทันสมัยและเป็นเวทีกลางของการต่อสู้ทางการเมืองของประเทศตลอดคริสต์ศตวรรษที่ 20 นครเติบโตอย่างรวดเร็วและปัจจุบันมีผลกระทบสำคัญต่อการเมือง เศรษฐกิจ การศึกษา สื่อและสังคมสมัยใหม่ของไทย ในช่วงที่การลงทุนในเอเชียรุ่งเรือง ทำให้บรรษัทข้ามชาติจำนวนมากเข้ามาตั้งสำนักงานใหญ่ในกรุงเทพมหานครจนกลายเป็นหนึ่งในศูนย์กลางทางการเงินและธุรกิจในภูมิภาค รวมทั้งศูนย์กลางการขนส่งและสาธารณสุขระหว่างประเทศ และกำลังเติบโตในฐานะศูนย์กลางทางศิลปะ แฟชั่น และการบันเทิงในภูมิภาค
กรุงเทพมหานครมีจุดเด่นในด้านสถานที่ท่องเที่ยวหลากหลายรูปแบบ ทั้งด้านศาสนาและศิลปวัฒนธรรม เช่น พระบรมมหาราชวัง, วัดอรุณราชวรารามราชวรมหาวิหาร และวัดพระเชตุพนวิมลมังคลารามราชวรมหาวิหาร และด้านศูนย์การค้ารวมถึงสถานบันเทิงยามค่ำคืน เช่น สยามสแควร์, ถนนข้าวสาร และถนนพัฒน์พงศ์ซึ่งดึงดูดนักท่องเที่ยวจำนวนมาก โดยใน พ.ศ. 2567 ยูโรมอนิเตอร์ ได้จัดอันดับให้กรุงเทพมหานครเป็นเมืองที่มีนักท่องเที่ยวต่างชาติมากเป็นลำดับที่ 1 ของโลกด้วยจำนวนนักท่องเที่ยวกว่า 32.4 ล้านคน และทำรายได้จากนักท่องเที่ยวต่างชาติมากกว่า 2,003 ล้านดอลลาร์สหรัฐในปี 2562 ซึ่งมากเป็นลำดับ 3 ของโลกรองจากดูไบและมักกะฮ์ และเป็นเมืองที่มีตึกระฟ้ามากที่สุดเป็นอันดับที่ 13 ของโลกใน พ.ศ. 2568 อย่างไรก็ดี การเติบโตอย่างรวดเร็วของกรุงเทพมหานครขาดการวางผังเมือง ทำให้ระบบโครงสร้างพื้นฐานไม่เพียงพอ ถนนที่จำกัดและการใช้รถยนต์ส่วนบุคคลอย่างกว้างขวางส่งผลให้เกิดปัญหาจราจรติดขัด แม้จะมีความพยายามในการแก้ปัญหาด้วยการพัฒนาการขนส่งระบบราง และใน พ.ศ. 2568 กรุงเทพมหานครได้รับการจัดอันดับให้เป็นเมืองที่มีคุณภาพอากาศแย่ที่สุดอันดับ 9 ของโลก